Шарл Бодлер
Слепците

Превод от френски: Пенчо Симов, 1978

chitanka.info

Погледай ги, мой дух — ужасни са, нали?

Като че кукли зов долавят, недочули,

чудати са като същински сомнамбули,

със празен поглед, впит в неведоми мъгли.

Свещената искра в очите им я няма

и към небето те са вдигнали глави,

не виждам ни един наведен да върви,

унесен във мечти или в тъга голяма.

Минават тъй сред мрак безкраен, чийто хлад

на вечния покой е роден брат. О град!

Догдето покрай нас се веселиш, догдето

наслади търсиш пак, до безразсъдство млад,

я виж — вървя и аз, но питам, взрян назад:

какво ли търсят все слепците по небето?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.